Mobbet og chikaneret

Udmeldingen kommer kort tid efter, at en anden kvindelig komiker har forladt den danske comedy-scene.

Sanne Søndergaard fortalte tidligere på måneden i Deadline på DR2, at hun tager afsked med comedy-branchen, fordi hun føler sig mobbet og chikaneret.

- Jeg har selv oplevet utrolig meget sexisme, og har oplevet, at min karriere er blevet holdt tilbage, fordi jeg er en kvinde, sagde hun i programmet.

- Jeg har fået at vide utallige gange, at jeg ikke er sjov, fordi jeg er kvinde. Jeg har fået at vide, jeg ikke kan komme med på projekter, fordi jeg er kvinde. Og jeg er blevet fyret fra projekter, fordi jeg er kvinde.

Komikerkollega Audrey Castañeda forstår godt Sanne Søndergaards beslutning.

- Jeg forstår godt, at Sanne har valgt at trække en streg i sandet i forhold til de ubehagelige ting, hun har oplevet, siger Castañeda om Sanne Søndergaards beslutning.

- Jeg synes, at hun er blevet mobbet, og at man har gået efter hendes person og ikke efter joken. Men jeg ved ikke, om jeg synes, det har noget med feminisme at gøre.

Kollega: 'Hun kyler drengene under bussen'

Audrey Castañeda, der blandt andet har været med i 'DM i standup', og har skrevet tv-serien 'Piger på krisestien' samt dokumentarfilmen 'Da døden kom forbi Madame Arthur', understreger, at der har 'foregået utilgivelige ting' i den danske comedy-branche, 'som fortjener mere end en kvajebajer'.

Men hun stiller sig 'uforstående' over for Sofie Hagens udmelding.

Jeg ved ikke, hvem de kvindelige komikere er i Danmark, der er nødt til at tage til London. Jeg kender dem i hvert fald ikke. Audrey Castañeda, komiker

- Jeg synes, det er unfair, at Sofie står i udlandet og fortæller på engelsk, at hun ikke vil være med mere, når de danske komikere ikke har samme platform. Jeg mangler nuancerne i hendes Instagram-opslag.

- Og jeg ved ikke, hvem de kvindelige komikere er i Danmark, der er nødt til at tage til London for at få taletid, som hun påstår.